钦定古今图书集成/明伦汇编/交谊典/第071卷 > 宋册府元龟 > 《饯副大使李藏用移军广陵序》前人
## 钦定古今图书集成/明伦汇编/交谊典/第071卷 > 宋册府元龟 > 《饯副大使李藏用移军广陵序》前人

夫功未足以盖世，威不可以震主，必挟此者，持之安
归？所以彭越醢于前，韩信诛于后。况权位不及于此，
虚生危疑，而潜包祸心，小拒王命。是以谋臣将啖以
节钺，诱而烹之，亦由借鸿涛于奔鲸，脍生人于哮虎，
呼吸江海，横流百川，左萦右拂，十有馀郡。国讨未及，
谁当其锐？我副使李公，勇冠三军，众无一旅，横倚天
之剑，挥驻日之戈，吟啸四顾，熊罴两集。蒙轮扛鼎之
士，杖千将而星罗，上可以决天云，下可以绝地维。翕振虎旅，赫张王师，退如山立，进若电逝，转战百胜，僵
尸盈川，水膏于沧溟，陆血于原野，一扫瓦解，洗清全
吴，可谓“万里长城，横断楚塞。不然，五岭之北，尽饵蛇
豕，势盘地蹙，不可图也。而功大用小”，天高路遐，社稷
虽定于刘章，封侯未施于李广。使慷慨之士，长吁青
云。且移军广陵，恭揖后命，组练照雪，楼船乘风，箫鼓
沸而三山动，旌斾扬而九天转。良牧出祖，列将登筵，
歌酣易水之风，气振武安之瓦。海日夜色，云帆中流。
席阑赋诗，以壮三军之士。白也，笔已老矣，序何能为？